Regionsudvalgets udtalelse om »Kommissionens forslag til Rådets forordning (EF) om strukturforanstaltninger inden for fiskeri« (1999/C 93/03)

REGIONSUDVALGET har -

under henvisning til Kommissionens meddelelse til Rådet, Europa-Parlamentet, Det Økonomiske og Sociale Udvalg og Regionsudvalget om reformforslagene i Agenda 2000: sammenfattende oversigt,

under henvisning til Kommissionens forslag til Rådets forordning (EF) om strukturforanstaltninger inden for fiskeri [KOM(1998) 131 endelig udg. - 98/0116 (CNS)] (),

under henvisning til Kommissionens beslutning af 18. marts 1998 om i henhold til artikel 198 C, stk. 1, i traktaten om oprettelse af Det Europæiske Fællesskab, at anmode om Regionsudvalgets udtalelse,

under henvisning til præsidiets beslutning af 13. maj 1998 om at henvise det forberedende arbejde til Underudvalg 2 »Landbrug, Udvikling af Landdistrikterne, Fiskeri«,

under henvisning til udtalelsen (CdR 14/96) () om »De regionale konsekvenser af den fælles fiskeripolitik« og udtalelsen (CdR 179/97 fin) () om »Den fælles fiskeripolitik - beskyttelse af fiskeriafhængige regioner«,

under henvisning til Underudvalg 2's forslag til Regionsudvalgets udtalelse (CdR 309/98 rev. 2), som blev vedtaget den 10. december 1998 med Simon Day og Siwert Nordwall som ordførere -

på den 27. plenarforsamling den 13.-14. januar 1999 (mødet den 14. januar) vedtaget følgende udtalelse.

1. Indledning

1.1. I juli 1997 vedtog Kommissionen Agenda 2000 som et oplæg til de fremtidige forslag og budgettilpasninger i forbindelse med EU's udvidelse, reformen af den fælles landbrugspolitik og revisionen af regionalpolitikken.

1.2. Den 18. marts 1998 vedtog Kommissionen sine forslag til forordninger, heriblandt om strukturfondene for perioden 2000-2006. Sidstnævnte, som Regionsudvalget nu høres om, er også genstand for forhandlinger med medlemsstaterne.

2. Situationen som den ser ud i dag

2.1. I henhold til den gældende strukturfondsforordning er der et særligt mål (mål 5a) vedrørende strukturtilpasning inden for landbrug og fiskeri. Dette mål er ikke geografisk begrænset som for eksempel mål 5b. Finansieringen af mål 5a foregår delvis via det finansielle instrument til udvikling af fiskeriet (FIUF).

2.2. FIUF dækker hele fiskerisektoren, og det kan finansiere aktiviteter såsom modernisering af fiskerflåden, oplægning, udvikling af akvakultur, kystsikring, anlæg af fiskerihavneinfrastruktur, forarbejdning og afsætning af fiskeriprodukter, salgsfremme samt støtte til fiskere, der ønsker at forlade erhvervet.

2.3. Visse mål 1-, 2- og 5b-områder er udvalgt, fordi de er afhængige af fiskerierhvervet. Disse områder kan få støtte fra EFRU og ESF til erhvervsinvesteringer og udvikling af turisme, herunder infrastruktur, udvikling af lokaløkonomien samt uddannelsesforanstaltninger for SMV-ansatte og borgere i dårligt stillede samfund. Endvidere kan de få støtte fra ESF til fremme af erhvervsuddannelse og faglige kvalifikationer under mål 3 og 4, som ikke er geografisk begrænset.

2.4. EU-initiativet PESCA supplerer foranstaltningerne under strukturfondsmålene, men er mere geografisk begrænset. Indsatsen er koncentreret om afhjælpning af socioøkonomiske problemer i fiskeriafhængige egne med finansielle bidrag fra EFRU, ESF og FIUF. Det er hensigten med PESCA at fremme det lokale initiativ i programmets afvikling, og i så henseende ligner det LEADER.

3. Den foreslåede reform

3.1. Strukturfondsreformen, som træder i kraft år 2000, begrænser målenes antal til tre. I store træk forbliver mål 1 næsten uændret og skal således fortsat omfatte støtte til de mest ugunstigt stillede områder. Det nye mål 2 giver mulighed for støtte til udviklingen i områder med økonomisk tilbagegang, som er under strukturel omstilling. Det omfatter 4 kategorier: industriområder, landdistrikter, byområder og fiskeriafhængige områder. Det nye mål 3 dækker foranstaltninger, som tidligere henhørte under mål 3 og 4.

3.2. EU-initiativerne forenkles, og i den forbindelse falder PESCA-initiativet som sådan væk, men det er hensigten at inddrage de typer foranstaltninger, der tidligere blev støttet af PESCA, i det nye støttesystem.

3.3. Det er målet at fastholde strukturstøtten for perioden 2000-2006 på omtrent samme niveau som i 1994-1999. Fiskerierhvervet og fiskeriafhængige områder i mål 1-regioner vil fortsat få støtte ikke kun fra FIUF, men også fra EFRU og ESF.

3.4. Det nye mål 2 giver mulighed for støtte til fiskeriafhængige områder, som gennemgår en økonomisk og social omstilling. Disse områder udvælges af medlemsstaterne alene på grundlag af følgende to kriterier:

i) fiskerisektorens andel af den samlede beskæftigelse;

ii) tabet af arbejdspladser inden for fiskeriet som følge af omstrukturering.

Inden for disse geografisk afgrænsede områder kan der ydes støtte til fiskeriafhængige områder via EFRU, ESF og FIUF.

3.5. Regionsudvalget ønsker at få klarhed over, i hvilket omfang og under hvilken form der kan ydes støtte til regioner, som hidtil har været omfattet af mål 1, 2 eller 5b, men som ikke længere er det, samt hvilken støtte der kan ydes til regioner, som falder uden for det nye mål 1 og 2.

3.6. For de tidligere mål 1-, mål 2- og mål 5b-områder foreslås det at indføre overgangsordninger, således at de i en vis periode fortsat vil kunne støttes - omend i et mindre omfang. For de tidligere mål 1-områders vedkommende vil overgangsordningen gælde i 6 år, mens den for de tidligere mål 2- og mål 5b-områder begrænses til 4 år. Regionsudvalget mener, at overgangsordningerne bør være af samme varighed for alle områder.

3.7. Hvad angår støtte til fiskerisektoren uden for de nye mål 1- og mål 2-områder foreslår Kommissionen, at FIUF under mål 2, som skal have rent regional karakter, ikke må anvendes til finansiering af foranstaltninger, der planlægges på nationalt plan, såsom omstrukturering af fiskerflåden. Derfor foreslår den, at disse foranstaltninger støttes med midler fra Den Europæiske Udviklings- og Garantifond, hvor programplanlægningen foregår på nationalt plan.

3.8. FIUF vil således blive anvendt til finansiering af alle programmer, der gennemføres i regioner under det nye mål 1, herunder foranstaltninger vedrørende fiskerflåden, samt til finansiering af strukturforanstaltninger i mål 2-områder, bortset fra dem, der vedrører fiskerflåden.

3.9. EUGFL, Garantisektionen, skal støtte omstrukturering af fiskerflåderne i regioner, der ikke henhører under mål 1, samt programmer vedrørende fiskerisektoren i områder uden for mål 1 og 2. Desuden vil strukturforanstaltninger i ovennævnte overgangsperiode blive finansieret af EUGFL.

3.10. Selvom PESCA-initiativet ikke videreføres, vil mange foranstaltninger, der er blevet iværksat i dets regi, blive overført til det nye mål 2.

4. Konklusion

4.1. Kommissionen agter at videreføre støtten. Den har lagt vægt på at sikre, at begrænsningen af antallet af mål (og EU-initiativer) ikke kommer til at gå ud over fiskerierhvervet. Gennem EUGFL-finansiering af nationale programmer vil den sikre, at fiskeriafhængige områder uden for de nye geografisk afgrænsede områder fortsat kan opnå støtte. EU bør dog ikke medfinansiere samme foranstaltning med to forskellige finansielle instrumenter alt efter, hvilken region den gennemføres i. Dette er tilfældet med foranstaltningerne til omstrukturering af fiskerflåden, der finansieres af FIUF i mål 1-områder og af EUGFL-Garantisektionen i mål 2-områder. Det ville være en fordel, hvis FIUF også deltog i medfinansieringen af omstruktureringen af fiskerflåden i mål 2-områder.

4.2. Forenkling er den røde tråd i forslaget, men for fiskeriet vil den nye forordning gøre det hele mere indviklet, idet der vil være 4 forskellige støttemekanismer, som i visse regioner vil kunne anvendes sideløbende:

- FIUF: alle foranstaltninger i mål 1-områder;

- FIUF: strukturforanstaltninger i mål 2-områder;

- EUGFL: omstrukturering af fiskerflåden uden for mål 1-områder;

- EUGFL: strukturforanstaltninger (ikke nærmere defineret) i områder uden for mål 1 og mål 2.

De to førstnævnte administreres regionalt, de to sidstnævnte nationalt. Det er svært at se, hvorledes dette skal kunne foregå konsekvent og gennemsigtigt, og denne fremgangsmåde strider mod princippet om »én region - ét program« for alle fonde og mål, som det anbefales at følge i mange regioner. Regionsudvalget er af den opfattelse, at støtten skal administreres på regionalt og ikke nationalt plan overalt, hvor det er muligt, da det ikke er enigt med Kommissionen i, at omstruktureringen af fiskerflåden ikke kan lægges ud til regionerne. For at sikre gennemsigtighed og effektivitet bør planlægningen af foranstaltningerne til omstrukturering af fiskerflåden og gennemførelsen af de flerårige udviklingsprogrammer regionaliseres, da det ikke er logisk, at planlægningen foregår på nationalt niveau, mens den finansielle forvaltning er overladt til regionerne. En regionalisering svarende til FIUF-programmets, hvor der er skabt mekanismer, der tillader overførsler mellem regioner, og hvor regionerne har kontrolmyndigheden, ville sikre opfyldelse af det nationale mål.

4.3. Kommissionen skal nu fastlægge, hvilke strukturforanstaltninger (bortset fra omstrukturering af fiskerflåden) der skal kunne finansieres af EUGFL i områder uden for mål 1 og 2. Forslaget til forordning skulle efter planen fremlægges i september, men forelå endnu ikke, da denne udtalelse blev udarbejdet. For Regionsudvalget er det vigtigt at blive hørt om denne nye lovgivning.

4.4. For eksempel er det vigtigt, at fiskerihavne uden for de nye mål 1- og mål 2-områder bliver omfattet af de nye strukturforanstaltninger under EUGFL, og at der herigennem kan ydes støtte til erhvervsmæssig diversificering og alle andre aktiviteter, der er nævnt ovenfor, og som i dag finansieres af FIUF.

4.5. Ellers vil et fiskeriafhængigt område, som ikke kan få støtte under mål 1 eller 2, og som ikke bliver omfattet af de nye endnu ikke fastlagte strukturforanstaltninger, ikke kunne få nogen støtte på områder såsom akvakultur, fiskerihavneanlæg, forarbejdning og afsætning eller salgsfremstød - for blot at nævne nogle enkelte. Den eneste støtte, som ifølge forslaget til forordning vil kunne ydes på nationalt plan, vil - bortset fra erhvervsuddannelse og faglige kvalifikationer under ESF - være støtte til omstrukturering af fiskerflåden for at opfylde kravene i de flerårige udviklingsprogrammer af fjerde generation.

4.6. Det er vigtigt at holde sig for øje, at disse programmer indebærer oplægning eller nedskæring af fiskeriindsatsen eller en kombination af disse to muligheder. For ikke at forværre beskæftigelsessituationen vil det være hensigtsmæssigt at give de regioner, der berøres af begrænsninger i fiskeriindsatsen, finansielle midler til omskoling af den overflødige arbejdskraft til beskæftigelse i andre sektorer såsom forarbejdning og markedsføring af fiskeri- og akvakulturprodukter. Regionsudvalget anser det for vigtigt at genindføre de kompensationsbestemmelser, som fandtes i tidligere udviklingsprogrammer, således at der kan ydes støtte til midlertidig oplægning af fiskerfartøjer (svarende til en »udtagningspræmie«). Sådanne bestemmelser bør indføjes i forordningerne. Regionsudvalget mener også, at man bør genindføre bestemmelsen fra udviklingsprogrammerne af tredje generation om, at mindst 55 % af nedskæringen skal opnås gennem oplægning af fartøjer og højst 45 % gennem nedskæring af fiskeriindsatsen.

4.7. Fiskerierhvervet har brug for så stor støtte som muligt for at kunne tilpasse sig den ændrede situation. For eksempel bør strukturforanstaltninger omfatte diversificering, hvortil der i dag ikke kan ydes støtte uden for mål 1-, mål 2- og mål 5b-områderne. Akvakulturprojekter i den offentlige sektor er heller ikke omfattet af FIUF-forordningen. I dag er det ikke tilladt at yde supplerende støtte til offentlige projekter, der går ud på at oplære tidligere fiskere i akvakultur i et egnet kystområde. Derimod kan private akvakulturprojekter godt få tilskud. Der findes også egne, hvor der drives fiskeri og erhvervsaktivitet inden for følgeindustrierne, men som ikke nødvendigvis kan betragtes som fiskeriafhængige. Dette er en unødig diskriminering, som ikke hjælper hverken EU eller fiskerne med at opfylde det vigtigste mål, nemlig at skabe balance mellem fiskeressourcerne og udnyttelsen af dem og dermed sikre et bæredygtigt fiskerierhverv.

4.8. Regionsudvalget mener, at det i hovedsagen drejer sig om at give form og indhold til bevarelsen af en sektor, der beskæftiger mere end 300 000 mennesker i Europa.

Regionsudvalget er sig bevidst, at fiskerisektoren kan betegnes som en temmelig traditionspræget branche med stærke familie- og traditionsbetingede træk, som må videreudvikle sig markedsteknisk.

I den forbindelse må der lægges større vægt på at udvikle vertikal integration på grund af den manglende balance mellem de forskellige markedsparter, herunder først og fremmest mellem familiebedrifterne og butikskæderne.

4.9. Regionsudvalget finder, at ledelsen af fiskeauktionerne i de forskellige europæiske regioner bl.a. som følge af udviklingen i retning af større enheder på markedet for fiskeriprodukter, må overveje de forskellige muligheder for privatisering og navnlig for samarbejde.

Navnlig samarbejde er af betydning, fordi en vis koncentration af de mere end 500 fiskeauktioner i Europa sandsynligvis vil være uundgåelig i den nærmeste fremtid.

Regionsudvalget mener, at der er grundlag for at drøfte muligheden for finansiel støtte fra Europa-Kommissionen eller andre myndigheder til initiativer, der sigter på at realisere ovenstående mål.

4.10. Regionsudvalget erkender behovet for at anvende mere ny teknologi på skibene. Finansiel støtte fra (regionale) myndigheder til anskaffelse af maritim elektronik bør ikke på forhånd udelukkes. Det drejer sig blandt andet om energidistributionssystemer, motormanagement og motorbetjeningssystemer. Endvidere må udviklingen af kvalitetskriterier for forskellige slags fisk fremmes, så teleauktion over fisk bliver mulig i den nærmeste fremtid.

5. Anbefalinger

Regionsudvalget anbefaler, at forslaget til forordning ændres således:

1) Adgangen til finansiel støtte bør forenkles mest muligt.

2) I stedet for den foreslåede kombination af fonde bør der være én enkelt fond for nationalt forvaltede programmer og en særskilt fond for de regionalt forvaltede programmer.

3) I spørgsmålet om omstrukturering af fiskerflåden, som er tæt forbundet med fiskerierhvervet, er Regionsudvalget ikke enigt i den opfattelse, at en regionalisering er umulig. Foranstaltningerne bør regionaliseres og finansieres via FIUF.

4) I forbindelse med omstrukturering af flåden bør der ud over oplægningsstøtte med henblik på begrænsning af fiskeriindsatsen ydes støtte til midlertidig oplægning af fartøjer.

5) Bestemmelsen fra de flerårige udviklingsprogrammer af tredje generation om, at mindst 55 % af den tilstræbte nedskæring skal opnås gennem oplægning og højst 45 % gennem en begrænsning af fiskeriindsatsen, bør genindføres.

6) Der bør ikke være geografiske begrænsninger for støtten til fiskerisektoren. Fiskerihavne af enhver størrelse, men især de små og kriseramte uden for de nye mål 1- og mål 2-områder bør også kunne få støtte.

7) Diversificering bør fortolkes bredt for at opfylde den fælles fiskeripolitiks fire erklærede mål. Derfor bør der kunne ydes støtte, hvad enten den supplerende finansiering kommer fra den offentlige eller den private sektor.

8) Fiskerierhvervet bør ved siden af landbruget anerkendes som en vigtig primær sektor i EU, og den støtte, der stilles til rådighed, skal stå mål med erhvervets betydning. Det bør tages med i betragtning, at fiskeriet i mange europæiske kystregioner praktisk taget er den eneste indkomstkilde og selve grundlaget for den lokale produktion.

9) Fremover bør der i støtten til fiskerisektoren satses endnu mere på bæredygtig udvikling. Støtten skal dog være nem at håndtere og må ikke give for megen administration.

Bruxelles, den 14. januar 1999.

Manfred DAMMEYER

Formand for Regionsudvalget

() EFT C 176 af 9.6.1998, s. 44.

() EFT C 129 af 2.5.1996, s. 1.

() EFT C 379 af 15.12.1997, s. 1.